Da Schmiad vo Owaoul in da Plankenau bei Saiger Hons houd sei vakrippite Tochter am Taifi vaschriem, wonn eam da Sejm d' Gastoaner Quejn vur sei Haisl bringa daad. D' Bedingung is owa decht gwesn, dass des Werk voiendet sei hätt miassn, bevur da Hoh in da Friah zan easchtn Moi as krah ofong. Da Taifi is auf den Pakt eigonga und houd in da finstan Noucht mid seiner Mochnschouft ogfonga. As Weib vom Schmiad - ois listige Hex bekonnt gween - houd vo dem Gschäftl an Wind kriag. Rosch entschlossn, woitad sie da mosslosn Giar vo ihrm Mo a End bereitn und houd an Hoh kurzum in 'n Brunnentroog taucht, so dass der vurm Dogobruuch zan krah ogfonga houd. Wia da Taifi vurm Dogbeginn mid de Quejn grod iwa d' Klomm gfloong kemma is, hod a z' Owaoul an Hoh krahn ghert und houd vabittascht feststejn miassn, dass a z' spaad kemma is. Wuatentbronnt hod a d' Quejn in d' Tiafm vo da Klomm oichi gschmissn so dass s koa Mensch jemois meahr fossn ko.